नरेंद्र मोदी के वादों के लहरिएदार पल्लू को देख-देख ठुमक रहे लोगों का मानना है कि राहुल गांधी की मोदी से कोई तुलना नहीं है। मैं भी यह बात मानता हूं कि राहुल की मोदी से कोई तुलना नहीं है। राहुल गांधी 14 साल पहले जब राजनीति में आए तब तक नरेंद्र मोदी को गुजरात का मुख्यमंत्री बने 3 साल हो चुके थे। राहुल का जब जन्म हुआ, तब तक तो मोदी उस राष्ट्रीय स्वयंसेवक संघ में काम शुरू कर चुके थे, जो अपने अनुगामियों की रग-रग को एक अलग राजनीतिक दर्शन से प्रशिक्षित करने का महारथी है। राहुल के राजनीति में पहला क़दम रखते समय मोदी को संघ का पूर्ण स्वयंसेवक बने 33 बरस बीत चुके थे और संघ का खांटी प्रचारक बने उन्हें 26 साल हो गए थे। लालकृष्ण आडवाणी के भाजपा अध्यक्ष बनने के चंद महीने बाद मोदी संघ से भाजपा में आ गए और गुजरात के संगठन मंत्री हो गए। राहुल के राजनीति में प्रवेश के समय मोदी के भाजपा-प्रवेश को 17 वर्ष हो गए थे और राहुल की तो तब कुल उम्र ही 17 वर्ष की थी।